Nagy László: 
Ki viszi át a szerelmet; Az én szívem; Adjon az Isten
TANAGYAG NAGY LÁSZLÓ HÁROM VERSÉHEZ


Készítette: Gyeskó Ágnes


A feldolgozott versek: A nyolcadikos tananyagban kötelezően tanítandó: Ki viszi át a szerelmet; a nyolcadikos tananyagban ajánlott Az én szívem; a korosztálynak megfelelő vers: Adjon az Isten
A versekhez kapcsolt kiállítási tárgy: írógép
A javasolt évfolyam: 8. évfolyam
Időkeret: 2 x 45 perc
A foglalkozás célja és fókuszai:
A kötelező vers alapos megértése; a versek képi világának és zeneiségüknek feltárása
Poétikai fókusz: metaforaértelmezés, a lírai önarckép és az ars poetica jellemzői, a ritmikai ismeretek
Tematikai fókuszok: értékőrzés, egyéni felelősségvállalás; szerelem, szeretet, az érzések felvállalása; kívánságaink, életterveink, elégedettség a sorssal, önismeret
Szövegértési fókusz: metaforikus versnyelv
Szövegalkotási fókusz: kreatív írás, reflektáló szöveg alkotása
Kapcsolódó műveltségterületek: zene, képzőművészet, emberismeret, etika, nyelvészet: kommunikáció, nyelvi pragmatika, stílus






1. óra: 
Ki viszi át a szerelmet 

Tanári instrukciók: 
A teljes tananyag feldolgozása történhet ugyanazokban a csoportokban. A csoportalakítás szempontjait a tanár dönti el. Nagy László életrajzának, pályaképének ismertetése nélkül, de mindenképpen azt megelőzően kezdjünk ezzel a verssel majd a másik kettővel foglalkozni! A mű(vek) keletkezésének évszámát se közöljük, fókuszáljunk magukra a szövegekre!

A 2. ráhangoló feladatot el is lehet hagyni, hiszen kicsit orientál, ugyanakkor ez egy nehéz szöveg 14 éveseknek, és az időnk sem sok, így talán nem baj, ha „irányba állít” az értékgyűjtő feladat.

A verset a tanár olvassa fel a ráhangoló szakasz végén, vagy meg lehet hallgatni a költő előadásában is: https://www.youtube.com/watch?v=fT4ZAs6Eets

Több A és több B csoport lehet, egy csoport 3-6 fő legyen! Differenciálásra is van lehetőség: az első órán az A csoportnak kevesebb és könnyebb feladata van. Mozaik-elvű csoportmunkában dolgoznak, a végén minden csoport közzéteszi, amire jutott. Előbb az A csoportok felváltva, majd a B csoportok, a verssorok sorrendjét figyelembe véve. Az utolsó két sort együtt fejtik meg tanári irányítással frontálisan, ez a 3. feladat. A tanár szót ejthet arról, hogy ars poetikus a szöveg, de ezt el is lehet hagyni, ha nem érzi annyira relevánsnak. 

A vers lírai tartalmáról írt rövid diákfogalmazást lehet értékelni (pl. plusszal vagy minusszal), az „írás saját magam számára” reflektáló diákszöveget is lehet, de csakis pozitív visszajelzéssel, és ha nem akarja a tanuló, akkor nem kell közzé tennie, felolvasnia. 

A jelentésteremtés végén a szövegalkotás, azaz a vers lírai tartalmáról írt rövid diákfogalmazás lehet csoportos vagy páros is.

A vers kötelező tananyag, alapos megértése emiatt is fontos, ugyanakkor rendkívüli lehetőséget nyújt a szöveg a metaforaérzékenység fejlesztésére, és arra, hogy életük fontos értékeiről gondolkodjanak a diákok, emiatt az esztétikai haszna mellett óriási erkölcsi, etikai és önismereti lehetőségeket is tartogathat számunkra ez az óra. Emiatt fontosnak tartom, hogy ha az időt kevésnek ítéli a pedagógus arra, hogy a vers világába alaposan belemélyedjenek a diákok, akkor szánjon rá két órát.


Ki viszi át a szerelmet 

Létem ha végleg lemerűlt,
ki imád tücsök-hegedűt?
Lángot ki lehel deres ágra?
Ki feszül föl a szivárványra?
Lágy hantú mezővé a szikla-
csípőket ki öleli sírva?
Ki becéz falban megeredt
hajakat, verőereket?
S dúlt hiteknek kicsoda állít
káromkodásból katedrálist?
Létem ha végleg lemerűlt,
ki rettenti a keselyűt!
S ki viszi át fogában tartva
a Szerelmet a túlsó partra!

(1957)


I. Ráhangolódás

1. Egyéni majd csoportos címmeditáció
A vers elolvasása előtt elmélkedj a címről! Honnan hova kell(ene) átvinni a szerelmet? Véleményed szerint milyen élethelyzetet, lélektani állapotot fog megmutatni ez a vers? Miért lehet az kérdés, hogy ki teszi meg a szerelemmel, hogy átviszi? Beszéljétek meg a csoportban, hogy kinek milyen ötletei vannak! Írjátok le a füzetbe, hogy mire jutottatok, kb. miről fog szólni a vers: honnan hova és miért kell átvinni és miért éppen a szerelmet?

2. Beszélgetés az értékekről
Gyűjtsetek olyan fontos emberi értékeket (kulturális, érzelmi, intellektuális, bármilyen), amelyek szerintetek örökérvényűek, azaz mióta ember él a Földön, fontosak az emberiség számára! Gyűjtsetek olyanokat is, amelyek csak a mai kor emberének lehetnek fontosak, mert kulturálisan és időben meghatározottak!


II. Jelentésteremtés

1. Versolvasás
Hallgassátok meg Nagy László Ki viszi át a szerelmet című versét! Mennyiben teljesültek a verssel kapcsolatos előzetes elvárásaitok?

2. A vers képeinek értelmezése csoportmunkában
A csoport
Értelmezzétek sorban a vers első négy sorának képeit! Osszátok el a csoporton belül a különös kérdéseket, először egyesével dolgozzatok velük, írjatok minél több képzettársítást, ötletet! Ezután beszéljétek meg mindegyiket! Ne ijedjetek meg attól, hogy esetleg nehéz és elvont tartalmakat kell megfogalmaznotok, a metaforáknak sok egymás mellett érvényes jelentésük lehet. A kérdések segítenek feltárni a képek tartalmát, de nem kötelező pontról pontra megválaszolni őket:
· Mit jelent a lét lemerülése? Úgy merül le, mint egy elem vagy inkább a víz alá merülés jut eszetekbe? Miért a lét és miért nem az élet szó szerepel?
· Miért a tücsök-hegedű imádása fontos? Minek a jelképe lehet a hegedű? És miért épp tücsök?
· Miért kell a deres ágra lángot lehelni? Mi történik akkor az ággal?
· A „fölfeszülni” szóról ki jut eszedbe a történelemből? Miért kell a szivárványra felfeszülni? Mi ennek a tevékenységnek a hatása, következménye? A szivárvány mi mindennek a jelképe, metaforája a kultúrtörténetben?
· Ha együtt egyszerre nézitek a képeket, mi a közös jelentés bennük?
Osszátok meg a B csoportban dolgozókkal az értelmezéseteket!

Bónuszfeladat: Rajzoljátok le az egyik (vagy mindegyik) képet!

B csoport
Értelmezzétek sorban a vers 5-12. sorának képeit! Osszátok el a csoporton belül a különös kérdéseket, először egyesével dolgozzatok velük, írjatok minél több képzettársítást, ötletet! Ezután beszéljétek meg mindegyiket! Ne ijedjetek meg attól, hogy esetleg nehéz és elvont tartalmakat kell megfogalmaznotok, a metaforáknak sok egymás mellett érvényes jelentésük lehet. A kérdések segítenek feltárni a képek tartalmát, de nem kötelező pontról pontra megválaszolni mindet:
· Hogyan lehet és miért kell a sziklát lágy mezővé ölelni? Mi a kép metaforikus tartalma? Miért az ölelés képes arra, hogy meglágyítsa a dolgokat?
· Mik lehetnek a falban megeredt verőerek? Hogyan keletkezhet ilyesmi? Kinek az ereiről van szó, és mitől ered meg? A hajakkal kapcsolatban is gondoljátok végig ugyanezt!
· Miért kell ezeket becézni?
· Milyenek vagy micsodák a dúlt hitek?
· Aki káromkodásból (eredetileg káromlás, Istenkáromlás a jelentése) katedrálist állít, az kit vagy mit tisztel, milyen értékrendet vall? Lehet egymásnak ellentétes értelmezéseket is adni!
· Hogyan születhet káromkodásból tisztelet, hit? Mire vonatkozik a káromkodás és mire az építés, templomállítás?
· És miért éppen a dúlt hiteknek kell katedrálist állítani épp káromkodásból?
· A keselyű miféle madár? Miért kell elrettenteni, megijeszteni?
· Mit jelent a lét lemerülése? Úgy merül le, mint egy elem vagy inkább a víz alá merülés jut eszetekbe? Miért a lét és miért nem az élet szó szerepel?
· Ha egyszerre, együtt nézitek a képeket, mi a közös jelentés bennük? 
Osszátok meg az A csoportosokkal amire jutottatok!

3. Az értelmezés folytatása közösen – a beszélő; a szöveg lírai tartalma
A kérdések segítenek feltárni a vers egészének lírai tartalmát:
· Milyen konkrét képet idéz föl bennetek az utolsó két sor? Vajon mire jó ez a kép itt?
· Miért a Szerelmet kell átvinni? Teljesült a címmeditációban megfogalmazott elvárásotok? Miért van nagy kezdőbetűvel írva a Szerelem? Lehet ennek is metaforikus tartalma?
· A beszélő miért kérdez ennyit? Mit sugallanak a kérdések az első sor állításával összeolvasva? Eddig ki végezte a felsorolt „feladatokat”? Miért épp ő? Ki vagy mi a vers beszélője szerintetek?
· Mi a közös az összes képben? Milyen közös jelentések alkotják meg a vers lírai tartalmát? 

4. Az értelmezés csoportos, páros vagy egyéni összefoglalása
Írd vagy írjátok le egy rövid szövegben, hogy mi a vers lírai tartalma, azaz miről is szól szerinted, szerintetek ez a szöveg! Térj(etek) ki arra is, hogy miért lehet egy művésznek kitüntetett szerepe abban, amit a vers megfogalmaz. Olvassátok fel egymásnak, amit írtatok!


III. Reflektálás

Csoportos feladatok:
Beszélgessetek a csoportban: 
· Szerintetek milyen értékek nem jelennek meg a versben, amiket az óra elején összeszedtetek és számotokra fontosak!
· Milyen helyzet lehet egy országban, a világban, vagy a saját életetekben, amikor ilyesfajta értékmentést kell valakiknek felvállalniuk?
· Ki lehet alkalmas szerintetek arra, hogy értékeket mentsen és miért?

Egyéni feladat:
Válassz ki egy(-két) fontos dolgot a listádból! Képzeld el azt a helyzetet, amelyben ez(ek) veszélybe kerülhet(nek)! Hogyan tudnád Te megmenteni? Mit tehetsz meg az életedben, amivel átviszed a „fogadban tartva”? És mi lehet az a bizonyos túlsó part?

Az írás saját magam számára eljárással írj szabadon erről egy szöveget! (Ne törődj a helyesírással és a nyelvhelyességgel, a szöveged csak magadnak írod, más csak akkor olvashatja el, ha Te beleegyezel. Viszont írj folyamatosan, szabadon legalább 5-6 percig!)

Bónuszfeladat: Hallgassátok meg a vers zenés feldolgozásait! Válasszátok ki, melyik fejezi ki számotokra legjobban a mű világát, jelentését, hangulatát! Amelyik esetleg nem tetszik, azzal mi a baj?

Republik: https://www.youtube.com/watch?v=cJsOMcArlOw&list=RDcJsOMcArlOw&start_radio=1

Kávészünet
https://www.youtube.com/watch?v=2C0aAQ8ZRAo&list=RD2C0aAQ8ZRAo&start_radio=1

Kicsi Hang
https://www.youtube.com/watch?v=2C0aAQ8ZRAo&list=RD2C0aAQ8ZRAo&start_radio=1

Szirtes Edina Mókus
https://www.youtube.com/watch?v=XSSTGnCbH8Q&list=RDXSSTGnCbH8Q&start_radio=1




2. óra: 
Az én szívem, Adjon az Isten

Tanári instrukciók:
A második óra anyaga nagyon sok, ezért ha a tanár úgy dönt, mindkét verssel foglalkozhat minden tanuló, ebben az esetben több tanórára lesz szükség. Itt a cél elsősorban a kreativitás és kódváltás fejlesztése, az önkifejezés elősegítése, a közös alkotás örömének megélése. Az előző órai csoportbeosztás maradhat.

Az A csoport verse: 
A rajzolni, zenélni, alkotni szeretőknek kedvező feladat, de lehet épp az a fejlesztési cél, hogy azoknak adja a tanár, akik nehezebben képesek a kódváltásra és pl. a rajzolásban, önkifejezésben szeretnének fejlődni. 

Eszközigénye: sok színes képes újság, ragasztó, olló, vagy/és ceruza, pasztellkréta, festék, ecset stb. és minimum A/3 méretű lapok. A zenehallgatáshoz kell legalább egy jó hangszórójú telefon vagy más eszköz és internet. A kódváltásos, rajzos feladat még a jelentésteremtés része. 

Értékelni lehet a végeredményt, de ne a rajztudást! 

A reflektáló feladatok közül az 1. a) és b) megcsinálható párban vagy csoportosan is, a c) és a d) egyéni. A zenés feladatok tetszőlegesen variálhatók. A spoken word poetryvel azért érdemes foglalkozni, mert sok gyerek szégyell énekelni ebben az életkorban, de a zenét szereti. Bátorítsuk a diákokat, hogy nyúljanak merészen a szövegekhez és a zenékhez! Minden részeredményt is értékeljünk plusszal, ötössel!

A B csoport verse: 
Az elemző, vitázó készséget jól fejleszti, ugyanakkor kreatív képességeket is igénylő feladatsor. Az írógép a kiállítás része, a feladatsorba komponálva kommunikációtechnikai érdekességeket mutathatunk a tanulóknak, emiatt nyelvtanórán is foglalkozhatunk ezzel a feladattal. Emellett az etika órák anyagát is érinti a szöveg, így a Maslow-piramissal etikaórát is szánhatunk rá. 

Minden munkát értékelhet a tanár, de az érzékeny, önismereti, saját magának szóló szövegeket nem is kell felolvasnia a diáknak, és csakis pozitív visszajelzéseket kaphat rájuk. A memorikkal később is játszhatnak. 

A verseket memoriternek is feladhatjuk.


A csoport: 

Az én szívem


Az én szívem játszik,
ingemen átlátszik,
másik szívvel tündérkedik
hajnalhasadásig.

Születtem, felnőttem
durva gaz-erdőben,
virág vagyok, attól félek:
csalán lesz belőlem.

Szaporodik évem
fényben, égdörgésben,
ecetért kell elcserélni
minden édességem.




I. Ráhangolódás

1. Egyéni munkában fejezd be a nyitott mondatot! Írhatsz mellékneveket, igéket, de egy hosszú mondatot, kicsi történetet is arról, hogy milyen a te szíved. Ne a sz ószerinti jelentésben gondolj a szívedre, ha lehet, hanem metaforikusan!

Az én szívem ……………………………………..

1. Most egy lyukas mondatot kapsz, egészítsd ki! Többet is írhatsz, mint amekkora a kihagyott rész.

Attól félek, hogy ………………………………………………………………. lesz belőlem.


II. Jelentésteremtés

1. A vers elolvasása történhet csendesen, de úgy is, hogy valaki a csoportból halkan felolvassa mindenkinek, a többiek követik a szemükkel a szöveget.

2. Beszéljétek meg, van-e hasonlóság a saját első mondataitok és a vers első versszaka között! Mit jelent az, hogy tündérkedik valaki valakivel? 

3. A vers tulajdonképpen egy lírai önarckép. Milyen állításokat tesz a beszélő önmagáról? Pl. Mit jelent az, hogy átlátszik a szíve az ingén, hogy durva gaz-erdőben született, hogy fél attól, hogy csalán lesz belőle és hogy az édességét ecetre kell cserélnie?

4. Milyen ennek a versnek a hangulata? Írjatok rá legalább 5-6 találó jellemzőt!

5. Vizsgáljátok meg a ritmusát is! Hallgassátok meg Sebő Ferenc feldolgozását! Szerintetek a dal ritmusa, hangulata illik-e a vershez? Ha igen, miért és ha nem, azt is indokoljátok!
https://www.youtube.com/watch?v=GaupAOzWlPc&list=RDGaupAOzWlPc&start_radio=1

6. Népdalszerű-e a vers szövege szerintetek? Milyen szavak, költői eszközök bizonyítják? 

7. Rajzoljatok egy nagy papírra egy hatalmas kört! Osszátok fel három egybevágó körcikkre! Ábrázoljátok a vers három versszakát a három körcikkben! Használhattok bármilyen technikát, amit kitaláltok és rendelkezésre áll: színes rajz ceruzával, pasztelkrétával vagy festés, montázs, ragasztás stb. A vers szövegét is belekomponálhatjátok a képbe.

8. Tegyétek ki a teremben a műveteket! Mutassátok be a többi csoportnak a munkátokat a vers felolvasását követően!


III. Reflektálás

1. Választható kreatív írásos feladatok:
· Írjatok ugyanilyen ritmusú és rímelésű, hasonló hangulatú költeményt tetszőleges témában! Minimum egy versszakos legyen, de lehet 2, 3, 4 versszakos is!
· Írjatok egy 4. (esetleg 5. 6….) versszakot ehhez a Nagy László vershez! Figyeljetek a ritmusra és a rímelésre és arra is, hogy kapcsolódjon az eredeti szöveghez a tiétek témában is, hangulat tekintetében is. Lehet folytatni, befejezni is, de a meglévő versszakok közé is ékelhettek újakat.
· Írjatok egy lírai önéletrajzot önmagatokról! Lehet verses vagy prózai formájú is. Ha verses, akkor hasonlíthat a Nagy László verséhez, de lehet nagyon eltérő is. Legyen benne önjellemzés, a saját körülményekre utalás, a félelmetek és a céljaitok. Fogalmazhattok egyértelműen is, és „virágnyelven” , metaforikusan is. 
· Írj szöveget a lyukas vers kiegészítésével! Megtarthatod a vers formai jellemzőit (ritmus, rím), de lehet a műved szabadvers, vagy lírai jellegű prózai szöveg is. Akármennyi sz, mondat kerülhet az üres helyekre

Az én szívem………………………………………………..
Másik szívvel ………………………………………………..
Születtem, felnőttem ……………………………………….
Attól félek ……………………………………………………
Szaporodik …………………………………………………..
………………………. kell elcserélni ……………………….

2. Sok zenészt megihletett a vers. Hallgassátok meg a vers többi zenés feldolgozását is vagy néhányat közülük! 
Tanuljátok meg azt, amelyik a legjobban tetszik, és énekeljétek a felvétellel együtt vagy önállóan. Természetesen a Sebő-együttes feldolgozását is választhatjátok. 

3. Aki szokott komponálni, írhat zenét a vershez, akár spoken word poetry is születhet belőle. 
Nézzetek utána az interneten ennek a műfajnak, melyben nem kell énekelni, csak megfelelő zenei aláfestésre szöveget mondani. Az AI segítségével is szerezhettek zenét, de kereshettek a saját, kedvenc zenéitek között is olyat, ami illik a vershez! Érdekes stílusjáték, ha nagyon-nagyon más jellegű zenét találtok, mint a vers általatok feltárt és bemutatott hangulata.
Adjátok is elő a verset így a többieknek! (Spoken word kórust is alakíthattok.)

Szirtes Edina Mókus:
https://www.youtube.com/watch?v=piE1BdAtxiU&list=RDpiE1BdAtxiU&start_radio=1
Ostinato:
https://www.youtube.com/watch?v=LhhLUJZbjWw&list=RDLhhLUJZbjWw&start_radio=1
Garabonciás:
https://www.youtube.com/watch?v=cOzjmvKkCUA&list=RDcOzjmvKkCUA&start_radio=1
Facsiga:
https://www.youtube.com/watch?v=S8xVWs72TRE&list=RDS8xVWs72TRE&start_radio=1
Lukács István
https://www.youtube.com/watch?v=sJmBU5Ga2lE&list=RDsJmBU5Ga2lE&start_radio=1
Caisa Cosma és Orient:
https://www.youtube.com/watch?v=p1euNWSCjNA&list=RDp1euNWSCjNA&start_radio=1


B csoport: 

Adjon az Isten

Adjon az Isten
szerencsét,
szerelmet, forró
kemencét,
üres vékámba
gabonát,
árva kezembe
parolát,
lámpámba lángot,
ne kelljen
korán az ágyra 
hevernem,
kérdésre választ
ő küldjön,
hogy hitem széjjel
ne dűljön,
adjon az Isten
fényeket,
temetők helyett
életet –
nekem a kérés
nagy szégyen,
adjon úgyis, ha
nem kérem.


I. Ráhangolódás

1. Egyéni kívánságlista: 
Az emberek sokszor kívánnak egymásnak pl. születésnap alkalmából mindenféle jót, és még a köszönéseink is jókívánságok: minden nap jó reggelt és jó napot kívánunk akár idegen embereknek is. Válassz ki gondolatban egy embert, aki fontos neked. Írj neki néhány jókívánságot ezzel a kezdőformulával: 

Adjon neked az Isten ……
Ha nagyon idegennek érzed ezt a szófordulatot, akkor kezdd így: 

Kívánom neked, hogy …… vagy így: 
Kívánok neked………….

2. Csoportos megbeszélés: 
Manapság szép szokás az üdvözlőlap, képeslap, levél, sms vagy más digitális üzenet írása a szeretteinknek valamilyen ünnepi alkalommal. Régebben az emberek nagy része egyáltalán nem tudott írni, akinek írhatott volna, az ott élt vele. Távolba szakadt rokonoknak legfeljebb a nemesek írtak vagy írattak üzenetet. A politikában szükséges levélváltást a futárok biztosították. Később általánosabbá vált az írástudás, írtak levelet, sőt, levelezéssel szervezték akár az irodalmi életet is. (A 19. sz. elején pl. Kazinczy Ferenc.) Lassabb és bonyolultabb módja volt ez a kapcsolattartásnak, mint a mai kommunikáció. 

Az írógép feltalálásával maga az írás művelete gyorsabb lett, az üzenetközvetítés eszköze maradt a posta. Manapság az internet (a digitális eszközök segítségével) gyors és távolságokat nem ismerő módja a kommunikációnak. Szinte elképzelhetetlen egy mai ember számára, hogyan lehetett e nélkül élni. Nagy Lászlónak néhány évtizeddel ezelőtt még csak egy mechanikus írógép és toll állt rendelkezésre az íráshoz.

Nézzétek meg a Nagy László írgépéről készült fotót! Írt már közületek valaki ilyen írógéppel? Milyen érzés volt? Hogyan lehet javítani egy ilyen gépen, ha valamit elront az ember?
Keressetek az interneten más képeket különböző, írásra alkalmas eszközökről! Pl. lúdtoll, penna, elektromos írógép, régi töltőtoll stb. Melyik milyen hatást kelt?

[image: A képen írógép, Irodai berendezések, irodaszerek, Szóköz billentyű látható

Előfordulhat, hogy a mesterséges intelligencia által létrehozott tartalom helytelen.]


Mit gondoltok, a közvetítő közeg, és az írás eszköze befolyásolja-e azt, hogyan fogalmazunk, mit és hogyan írunk? Bizonyos üzenetekhez jobban illik esetleg az egyik vagy a másik eszköz? Miért?
És bizonyos emberekhez?

3. Jókívánságok
Írjatok össze az első feladat alapján pár jókívánságot, amit bárkinek is írhatnátok. Találjatok ki annyi címzettet, ahány fős a csoportotok. Illesszetek minden címzetthez egy eszközt azok közül, amiket gyűjtöttetek a netről! Nagy László írógépe mindenképpen legyen közöttük! Osszátok szét magatok között a címzetteket és az eszközöket gondolatban! Mindenki írjon egy rövid levelet jókívánságokkal olyan stílusban, ami a saját címzettjéhez és eszközéhez szerinte illik.


I. Jelentésteremtés

1. Olvassátok el csendesen, magatokban a verset! Vagy: a csoportban egy diák felolvashatja a többieknek.

Szómagyarázatok: 
kemence = fűtésre és sütésre használt kályhaszerű építmény a falusi házakban
véka = kosár
parola = kézfogás

2. Beszéljétek meg, mit kíván a beszélő és kinek? Mit jelent metaforikusan, ha valaki gabonát kap a kosarába, ha valaki fogja valakinek a kezét? Ki az a bizonyos ő a versben? Mitől „dűlhet szét” a hit? 

Miért szégyen kérni? Mi lehet egy kérésben szerintetek szégyenteljes? Miért fontos a „tételek” sorrendje?

3. Mi a közös ezekben a kívánságokban? Ha egyszerűbben fogalmazzuk meg: meleg otthon, ennivaló, társas kapcsolat, szerencse, hit.

4. Olvassátok el az ismeretterjesztő szöveget, tanulmányozzátok az ábrát! Vitassátok meg, hogy igaza van-e szerintetek a tudósnak!

Maslow elméletének (1943) alapja az, hogy az embereket szükségleteik kielégítése késztet bizonyos cselekvésre, és ezek a szükségletek hierarchikusan, azaz alá- és fölérendelően sorba állíthatóak. Az emberi vágyak: a fiziológiai (testi jóllét), a biztonság iránti, a szociális, társas igények kielégítése, a megbecsültség és az önmegvalósítás. Ezek egymásra épülnek, hierarchiát alkotnak, vagyis akkor vágyakozunk a felsőbb szinten elhelyezkedő értékre, ha az alsóbb szinten lévőt már megkaptuk.

Az öt szükségletszintre a következő példák hozhatóak fel a jobb megértéshez:
· Fiziológiai szükségletek: éhség, szomjúság, szex, alvás, meleg.
A fiziológiai szükségletek kielégítése alapvető feltétele fennmaradásunknak. Ennünk kell és meg kell védeni magunkat a természeti viszontagságoktól, tehát laknunk is kell valahol stb.
· Biztonsági szükségletek: biztonság, rend, állandóság, kiszámíthatóság.
A biztonsági szükségletek akkor jelennek meg, ha a fiziológiait már többé-kevésbé kielégítettük. Azt a törekvést fejezik ki, hogy az egyén fiziológiai szükségleteit a jövőben is tartósan is kielégíthesse, és körülményei viszonylag kiszámíthatók és jól előre jelezhetők legyenek.
· A közösséghez tartozás szükséglete: szeretet, hovatartozás, ragaszkodás, csatlakozás, identifikáció, azaz énmeghatározás, személyes kapcsolatok.
A közösségi hovatartozási szükséglet az egyének szeretet iránti vágyát és mások által való elfogadásának a szükségletét jelenti. Szükségünk van arra, hogy másokkal kapcsolatba kerülhessünk, és az emberek valamilyen csoportja elfogadjon bennünket.
· A megbecsülés szükséglete: státusz, hatalom, siker, bizalom, önbizalom, presztízs, tisztelet, kompetencia.
Az elismerés iránti szükséglet azt az óhajunkat tartalmazza, hogy mások elismeréséből pozitív énképünk alakulhasson ki. Az emberek szeretik magukat minél kedvezőbb színben feltüntetni mások szemében, hogy jobb vélemény alakuljon ki róluk. Önbizalmunkat alapvetően befolyásolja az, hogy mennyi pozitív visszacsatolást kapunk tevékenységeinkről. Ezek híján kisebbrendűségi érzések, szorongások halmozódhatnak fel az emberekben.
· Az önmegvalósítás szükséglete: az a vágy, hogy az egyén egyre többre vigye, hogy azzá válhasson, amire képesnek érzi magát.
Az önmegvalósítási szükséglet az egyének azon vágyait testesíti meg, hogy azzá váljanak, amire képesnek érzik magukat. Önazonosak legyenek.

A Maslow-féle szükségletek hierarchiáját általában egy piramissal ábrázolják, amely az egyes szükségletcsoportok közötti viszonyt is mutatja, kifejezve azok hierarchiában elfoglalt helyét és fontosságát.

[image: Képtalálat a következőre: „maslow féle piramis”]

5. Helyezzétek el az ábrában, vagyis a szükségleti piramis szintjein azokat a kívánságokat, amelyeket a vers megfogalmaz. Van-e lyukas szint? 

6. Hová helyeznétek a hit szükségletét? A versben Istenhitről van szó? Véleményetek szerint emberi szükséglet az, hogy higgyünk valamiben? Nem feltétlenül Istenben, hanem másban. Mi mindenben lehet hinni?

7. Vitassátok meg azt is, hogy a vers kívánságai közül melyek azok, amiknek a teljesülése a beszélő tettein, hozzáállásán is múlik, amiért tenni tud, hogy megvalósuljon!

8. Figyeljétek meg a vers ritmusát: kétütemű hangsúlyos nyolcas (5/8) két sorba tördelve, páros rímeléssel. Hallgassátok meg a zenei feldolgozásokat! Figyeljétek meg, hogy a dalok prozódiája megfelelő-e! (A vers ritmusa és a zene ritmusa ügyesen találkozik-e.) Egyéb szempontokra is figyeljetek: melyik feldolgozás a legkifejezőbb számotokra? Az utolsó azért is érdekes, mert az AI műve. 

Sebő
https://www.youtube.com/watch?v=sMMpE1yJrX8&list=RDsMMpE1yJrX8&start_radio=1

Barbaro
https://www.youtube.com/watch?v=9wgLaT8WLJo&list=RD9wgLaT8WLJo&start_radio=1

Kormorán
https://www.youtube.com/watch?v=Ruk3ODa8-gQ&list=RDRuk3ODa8-gQ&start_radio=1

Kaláka
https://www.youtube.com/watch?v=mc6XOFAukkE&list=RDmc6XOFAukkE&start_radio=1

Koncz Zsuzsa (zeneszerző: Tolcsvay László)
https://www.youtube.com/watch?v=pgXVWXQI2v8&list=RDpgXVWXQI2v8&start_radio=1

Kor-Zár 
https://www.youtube.com/watch?v=nawNzgmZMXg&list=RDnawNzgmZMXg&start_radio=1

AI
https://www.youtube.com/watch?v=EhnN-NKU2eY&list=RDEhnN-NKU2eY&start_radio=1

9. Beszéljétek meg, milyen hangulata van ennek a versnek, hasonlít-e bármelyik eddig tanult vershez vagy dalhoz a szóhasználata, ritmusa, hangvétele? Az óra eleji beszélgetést és a szövegeiteket felidézve szerintetek Nagy László verséhez melyik íróeszköz illik leginkább? Vajon írógéppel vagy inkább pennával írhatta? 


III. Reflektálás

1. Egyéni munka
· Írj önmagadnak egy „kívánságlistát”, hogy mit adjon neked a sors vagy Isten vagy az élet. Gondolj a távolabbi jövődre is!
· Írd meg a kívánságaidat versben! Próbálj az eredeti vers ritmusával és rímelésével írni! Ha a hangulata, szóhasználata is tetszett, azt is imitálhatod, de lehet a versed teljesen más stílusú is!
· Írj arról egy tetszőleges szöveget, hogy szerinted mi minden múlik rajtunk az életben! Teljesülhetnek-e a vágyaink, álmaink, mit tehetünk mi magunk ezért.

2. Csoportos munka:
· Rajzoljatok egy memorit (minden rajzból kettő legyen) a vers és a saját korábbi listátok alapján! Legyen egyszerű, jól azonosítható a rajzotok. Főleg tárgyak, dolgok szerepeljenek rajta, ill. az elvont kívánságok közül olyanok, amiket egy találó képben meg tudtok mutatni! Játsszatok is a memorival! Ha Nagy László valamelyik motívumához értek, idézzétek a verssort!
· Rajzoljatok egy képzeletbeli verseskötetbe illusztrációt Nagy László verséhez. Tervezzétek meg közösen, és kivitelezzétek, majd mutassátok be a többieknek!

